ຈີນ ກີດກັ້ນ ເວັບໄຊ້ທ໌ ຂອງ ນສພ New York Times
ເວັບໄຊ້ທ໌ ຂອງ ນສພ New York Times ຖືກກີດກັ້ນ ໃນທົ່ວປະເທດຈີນ ຫລັງຈາກໄດ້ ເຜີຍແຜ່ຂ່າວ ກ່ຽວກັບຄວາມຮັ່ງມີຂອງຄອບຄົວ ຂອງນາຍົກລັດຖະມົນຕີ Wen Jiabao.
ບັນດານັກກວດກາຂອງລັດຖະບານຈີນໄດ້ເຄື່ອນໄຫວຢ່າງ ວ່ອງໄວ ເພື່ອກັນເວັບໄຊ້ທ໌ ຂອງໜັງສືພິມ New York Times ໃນວັນສຸກມື້ນີ້ ຫລັງຈາກທີ່ເຂົາເຈົ້າໄດ້ເຜີຍແຜ່ລາຍງານຂ່າວ ທີ່ດຶງດູດຄວາມສົນໃຈຂອງຜູ້ອ່ານຢ່າງແຜ່ຫລາຍ ທີ່ກ່າວເຖິງ ຢ່າງລະອຽດ ກ່ຽວກັບຄວາມຮັ່ງມີອັນໃຫຍ່ຫລວງ ທີ່ຄອບຄົວ ຂອງ ນາຍົກລັດຖະມົນຕີ Wen Jiabao ໄດ້ສະສົມໄວ້ ລາຍງານຂົ່ມຂູ່ ທີ່ຈະທໍາລາຍພາບພົດຂອງທ່ານ Wen ຕໍ່ສາທາລະນະຊົນ ທ່ານ Wen ເຄີຍເປັນທີ່ຮູ້ກັນວ່າ ເປັນບຸກຄົນຜູ້ເຫັນອົກເຫັນໃຈ ເປັນຜູ້ນຳການປະຕິຮູບ ທີ່ມີພື້ນຖານ ຕໍ່າຕ້ອຍ ໜັງສືພິມ New York Times ກ່າວວ່າ ການກວດກາຂອງ ບໍລິສັດ ແລະບັນທຶກກົດລະບຽບ ໄດ້ສະແດງໃຫ້ເຫັນວ່າ ຍາດຕິພີ່ນ້ອງຂອງ ນາຍົກລັດຖະມົນຕີ ເປັນຜູ້ຄວບຄຸມຊັບສົມບັດ ຢ່າງໜ້ອຍ 2 ພັນ 7 ຮ້ອຍລ້ານໂດລາ ພຽງແຕ່ບໍ່ເທົ່າໄດຊົ່ວໂມງທີ່ຂ່າວໄດ້ເຜີຍແຜ່ອອກໄປ ການຊອກຂ່າວຢູ່ໃນເວັບໄຊທ໌ ທີ່ຂຽນເປັນພາສາອັງກິດ ແລະພາສາຈີນ ກໍໄດ້ຖືກກີດກັ້ນຢູ່ທົ່ວປະເທດຈີນ ນອກນີ້ພວກກວດກາຍັງໄດ້ຮີບຟ້າວລຶບຊ່ືຂອງ ນາຍົກລັດຖະມົນຕີແລະຄອບຄົວຂອງທ່ານ ອອກຈາກ microblog ຂອງຈີນ ກ່ຽວກັບທ່ານ Weibo ທີ່ຄ້າຍໆຄືກັນກັບ Twitter ໃນຂະນະທີ່ ສື່ສັງຄົມພາສາຈີນຂອງໜັງສີພິມ New York Times ກໍໄດ້ຖືກລຶບອອກເຊ່ນດຽວກັນ ໂຄສົກຂອງໜັງສືພິມ ນາງ Eileen Murphy ໄດ້ສະແດງຄວາມຜິດຫວັງ ແລະກ່າວວ່າ ນາງ ຫວັງວ່າການນໍາເອົາຂ່າວທັງໝົດ ຄືນມາອອກອີກນັ້ນ ຈະເກີດຂື້ນໃນບໍ່ຊ້ານີ້ ແຕ່ ນາງກໍກ່າວວ່າ ໜັງສືພິມ New York Times ແມ່ນບໍ່ຍອມເດັດຂາດ ທີ່ຈະບ່ອນທໍາລາຍ ມາດຕະຖານຂອງການອອກຂ່າວ